Cernis, ut exsultet patriis Aquivivus in armis;
Duraque spumanti frena relaxet equo?
Quis mites illum Permessi hausisse liquores
Credat, et imbelles excoluisse lyras?
Consurgunt niveae fulgenti in casside cristae:
At clypeus torvo Gorgonis ore tumet.
Macte animo, rigidum Musas qui stringere ferrum,
Qui Martem doctos cogis amare choros.
Haec ducis est virtus; non uni insistere palmae;
Sed nomen factis quaerere, et ingeniis.